《二禽咏》
明代·方孝孺

鹊噪未足喜，鸦鸣未须忧。天道神且远，微物徒喧啾。

翰音善司晨，不免供肴羞。鹳鹤至高洁，所识惟林丘。

鸿鹄隘八荒，但为稻粱谋。文彩羡孔鸾，缯缴或暗投。

况彼鸦与鹊，志非众鸟俦。质陋羽翮短，云霄非所游。

性贪嗜饮啄，逐逐不自休。饥则摇口吻，向人如有求。

何能洞先几，兆与天心侔。祸福有定命，所致各有由。

人理固坦夷，鬼神良昧幽。苟中存仁义，自可无愆尤。

何须浪悲喜，为禽鸟诳诪。来夤慰韩愈，恶声感黄州。

好怪失所守，二子非英流。吾方友千古，远法孔与周。

考祥视素履，乐道以夷犹。

作者简介：方孝孺（1357—1402年7月25日），宁海人，字希直，一字希古，号逊志，曾以“逊志”名其书斋，因其故里旧属缑城里，故称“缑城先生”；又因在汉中府任教授时，蜀献王赐名其读书处为“正学”，亦称“正学先生”，明朝大臣、学者、文学家、散文家、思想家。后因拒绝为发动“靖难之役”的燕王朱棣草拟即位诏书，被朱棣杀害。南明福王时追谥“文正”。